Kirsten sê hy sal Indiese pos weer oorweeg | Netwerk24
Gary Kirsten sê die kans om Indië se krieketspan weer af te rig is iets wat hy altyd sal oorweeg.
Die 52-jarige Kirsten het Indië in 2011 tot Wêreldbeker-glorie in Indië gelei voordat hy die Proteas se afrigter geword het.
Gary Kirsten. Foto: Getty Images
Dié voormalige Protea-kolwer is verlede jaar as 'n gunsteling beskou om die leisels by Engeland te neem, maar die Engelse het toe op 'n plaaslike afrigter, Chris Silverwood, besluit.
"Dit (die pos as Indiese breier) is 'n posisie wat ek altyd sal oorweeg, wanneer ook al," het Kirsten Vrydag aan Netwerk24 bevestig.
Hy was van 2008 tot 2011 Indië se afrigter.
Sedert Kirsten se vertrek was Duncan Fletcher, Anil Kumble, Sanjay Bangar (waarnemend) en Ravi Shastri (twee termyne) Indië se hoofafrigters.
Kirsten was intussen by verskeie ander spanne oor die wêreld heen betrokke, soos die Royal Challengers Bangalore, Durban Heat in die Mzansi-liga en hy sou ook die Welsh Fire, die franchise in Cardiff, in die eerste toernooi van The Hundred afgerig het.
Indië gaan glo ná die T20-Wêreldbekertoernooi in Indië 'n nuwe afrigter aanstel met Shastri wat 60 word. – Johann de Jager